Diari Oficial de la Generalitat Valenciana


Sumari del DOGV 5030, del 17-06-2005 (2005/6868)

ORDE de 8 de juny de 2005, de la Conselleria d'Infraestructures i Transport, per la qual es regulen ajudes econòmiques per a la millora de l'equipament informàtic de les cooperatives de transport de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5030

Data del DOGV
:   17-06-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/6868


Data del document
:   08-06-2005

Organisme emissor
:   Conselleria d'Infraestructures i Transport

Tipus de document
:   Ordre

Descriptors 

:   * transportista
    * cooperativa
    * ajuda a les empreses
    * suport econòmic
    * equip informàtic

ORDE de 8 de juny de 2005, de la Conselleria d'Infraestructures i Transport, per la qual es regulen ajudes econòmiques per a la millora de l'equipament informàtic de les cooperatives de transport de la Comunitat Valenciana. [2005/M6868]
  
Les cooperatives de transport de la Comunitat Valenciana constituïxen un element capital en el sector del transport i, en moltes ocasions, el principal instrument empresarial al servici dels transportistes.
  
Les cooperatives, com a organitzacions empresarials, han de disposar d'instruments que afavorisquen la seua solidesa i la viabilitat econòmica. En esta línia de promoció del desenvolupament empresarial de les cooperatives, resulten necessàries inversions en equipament i noves tecnologies de la informació com a instruments de treball necessaris per a mantindre i augmentar la seua competitivitat, i procurar que el seu creixement es produïsca de manera harmònica i equilibrada.
  
Per estos motius la Conselleria d'Infraestructures i Transport ha confeccionat un programa de suport específic amb les ajudes destinades a coadjuvar a la renovació i la modernització de l'equipament informàtic de les cooperatives de transport.
  
Per tot això, i en virtut de les facultats conferides en l'article 35 de la Llei 5/1983, de 30 de desembre, de Govern Valencià, i l'article 8 del Decret 182/2004, d'1 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria d'Infraestructures i Transport,
  
ORDENE
  
Article 1. Objecte
  
1. S'establix per a l'exercici pressupostari de 2005, un programa d'ajudes per a la millora dels equipaments informàtics de cooperatives de transport de la Comunitat Valenciana. Les ajudes s'atorgaran en els termes previstos en la present orde i d'acord amb l'ordenament jurídic vigent.
  
Article 2. Beneficiaris
  
Les ajudes econòmiques per a la millora dels equipaments informàtics les podran sol·licitar les cooperatives de transport radicades a la Comunitat Valenciana i inscrites en el Registre General de Transportistes i activitats complementàries, a través de les distintes federacions.
  
Article 3. Quanties
  
1. Les ajudes s'atorgaran a càrrec del crèdit contingut en el programa 513.30 línia T.0816000, capítol VII dels pressupostos de la Conselleria d'Infraestructures i Transport per al 2005, i es destina un crèdit o import global de 200.000,00 euros, que podran ser ampliats en cas d'existència de disponibilitats pressupostàries.
  
2. En tot cas, les ajudes seran atorgades fins que s'esgote la corresponent consignació pressupostària.
  
3. L'aportació de la Conselleria d'Infraestructures i Transport serà com a màxim del huitanta per cent (80%) del cost de la inversió, amb un límit màxim de 36.000,00 euros per beneficiari.
  
Article 4. Concepte de les ajudes
  
El tipus d'equipament tècnic que es podrà finançar amb estes ajudes serà l'equipament informàtic, tant de programari com de maquinari, necessari per a implementar un sistema de facturació de conformitat amb la normativa vigent, així com les activitats formatives necessàries per a la seua posada en marxa. L'equipament haurà de ser destinat al dit fi durant un termini mínim de 5 anys.
  
Article 5. Sol·licituds, documentació i terminis
  
1. Les sol·licituds d'ajuda previstes en la present orde s'hauran d'efectuar per mitjà d'instància formalitzada segons el model que figura en l'annex, dirigida al director general de Transports, Ports i Costes (av. de Blasco Ibáñez, 50, València 46616).
  
2. Les sol·licituds i la documentació exigida hauran de ser presentades en el termini de dos mesos comptadors a partir del dia següent de la publicació de la present orde en el Diari Oficial de la Generalitat Valenciana, en els servicis centrals (av. de Blasco Ibáñez, 50, València 46733), o Servicis Territorials de la Conselleria d'Infraestructures i Transport (c/ de Gregorio Gea, 27, a València; av. del Mar, 16, a Castelló de la Plana, i c/ d'Itàlia, 12, a Alacant), sense perjuí del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener. L'incompliment del termini de presentació de la sol·licitud determinarà l'automàtica exclusió en l'accés a l'ajuda.
  
3. Les sol·licituds hauran d'anar firmades pel president i el secretari de la cooperativa o persona que els represente, cosa que s'haurà d'acreditar.
  
4. A la sol·licitud s'haurà d'acompanyar dels documents següents:
  
a) Certificat de l'acord de l'òrgan competent pel qual es va acordar sol·licitar l'ajuda, amb indicació de la finalitat i la quantia total en euros de la despesa prevista.
  
b) Còpia del pressupost de la inversió, on s'especifique tot el material detallat i els seus preus desglossats.
  
c) Documents acreditatius de la personalitat del sol·licitant i, si és procedent, poders de representació de la persona que represente la cooperativa interessada.
  
d) Document d'identificació fiscal del sol·licitant.
  
e) Documents acreditatius de trobar-se al corrent en el compliment de les obligacions tributàries i de Seguretat Social:
  
. Certificat expedit per l'òrgan estatal competent de l'administració tributària.
  
. Certificat expedit per l'òrgan competent de la Seguretat Social.
  
. Certificat expedit per l'òrgan competent de la Conselleria d'Economia i Hisenda de la Generalitat Valenciana.
  
Els referits certificats hauran de ser positius o, si és procedent, indicar que els deutes estan ajornats, fraccionats o acordada la suspensió amb ocasió de la impugnació de les corresponents liquidacions, i haurà de tindre validesa durant el termini de sis mesos des de la data de la seua expedició. No obstant això, si hagueren caducat abans de la proposta de concessió de la subvenció, el beneficiari proposat haurà de presentar un certificat actualitzat.
  
Quan l'empresa no estiga obligada a presentar les declaracions o els documents relatius a obligacions tributàries i de Seguretat Social, acreditarà esta circumstància per mitjà de declaració responsable.
  
f) Memòria justificativa sobre l'equipament informàtic que es preveja adquirir, programes informàtics necessaris per a procedir a la facturació i la gestió de les cooperatives adequades a la normativa vigent, terminis previstos per a la seua posada en marxa, així com les activitats formatives que ha de dur a terme el personal de la cooperativa encarregat de la seua utilització.
  
g) Memòria d'actuacions d'adaptació de la cooperativa a una major competitivitat, amb menció expressa d'un programa d'accessibilitat dels socis a la capacitació de transportista, així com del model de gestió de la cooperativa d'acord amb la normativa vigent.
  
Article 6. Sol·licitud d'ampliació de dades
  
1. La Direcció General de Transports podrà demanar de les empreses sol·licitants de la subvenció tota la documentació i la informació complementària que considere oportunes per a fonamentar la petició, així com per a esmenar els defectes apreciats en la sol·licitud, o totes les dades que siguen necessàries en vista a una millor elaboració de la proposta.
  
2. El requeriment serà emplenat pel sol·licitant en el termini de deu dies hàbils, a partir de la notificació del requeriment, d'acord amb el que assenyala l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Transcorregut el dit termini sense haver emplenat el que s'ha disposat anteriorment, es considerarà que ha desistit de la seua petició i es procedirà a l'arxivament de l'expedient sense cap més tràmit.
  
Article 7. Criteri d'atorgament i resolució
  
Les sol·licituds d'ajuda econòmica seran ateses sempre que es complisquen els requisits establits en la present orde, i fins al límit de la consignació pressupostària.
  
El director general de Transports, Ports i Costes, per delegació del conseller d'Infraestructures i Transport que per mitjà de la present orde se li conferix, resoldrà sobre la procedència de l'atorgament de les ajudes corresponents, a proposta d'un òrgan col·legiat integrat pel cap del Servici de Planificació de la Direcció General de Transports, Ports i Costes, el cap de Divisió de Transport per Carretera i el cap de Secció d'Autoritzacions del Servici Territorial de Transports de València.
  
El termini màxim per a l'adopció i la publicació de la citada resolució que posarà fi al procediment serà de tres mesos, comptadors a partir de l'últim dia del termini de presentació de sol·licituds. Transcorregut este termini sense que s'haja dictat i publicat resolució expressa, els interessats podran entendre desestimades les seues sol·licituds.
  
Per a la concessió de les ajudes se seguiran els criteris d'avaluació següents:
  
- Tindran preferència aquelles cooperatives els sistemes informàtics de les quals es troben implantats, i es procedix a la facturació d'acord a la legislació vigent. Així com aquelles que ja disposen d'un sensible nombre de socis amb capacitació professional i/o que disposen d'una gestió de la cooperativa d'acord amb la normativa vigent.
  
- Posteriorment es tindran en compte atenent la data de posada en marxa del sistema de facturació.
  
Article 8. Són obligacions del beneficiari
  
a) Realitzar l'activitat que fonamenta la concessió de la subvenció.
  
b) Acreditar davant de la Conselleria d'Infraestructures i Transport la realització de l'activitat, així com el compliment dels requisits i les condicions que determinen la concessió.
  
c) El sotmetiment a les actuacions de control financer que corresponen a la Intervenció General, en relació amb les subvencions i ajudes concedides.
  
d) Comunicar a la Conselleria d'Infraestructures i Transport l'obtenció de subvencions o ajudes per a la mateixa finalitat, procedents de qualsevol administració o ens públics.
  
Tota alteració de les condicions tingudes en compte per a la concessió de la subvenció, i, en qualsevol cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de la concessió. L'import de les subvencions regulades en la present base en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat que s'ha de desenvolupar per part del beneficiari.
  
Article 9. Reintegrament i revocació de les ajudes
  
Correspondrà el reintegrament de les quantitats percebudes i l'exigència de l'interés de demora des del moment del pagament de la subvenció en els casos següents:
  
a) Obtindre la subvenció sense reunir les condicions requerides per a això.
  
b) Incompliment de la finalitat per a la qual la subvenció va ser concedida.
  
c) Incompliment de les condicions imposades als beneficiaris amb motiu de la concessió de la subvenció.
  
La Direcció General de Transports podrà comprovar pels mitjans que estime més adequats el compliment de les obligacions inherents a l'atorgament de les ajudes. L'incompliment d'estes obligacions o la comprovació de la falsedat de les dades aportades a l'expedient donaran lloc a la revocació de les subvencions i a la devolució de les quanties atorgades, que meritaran els corresponents interessos de demora.
  
Igualment, tota alteració de les circumstàncies i dels requisits subjectius i objectius considerats per a la concessió de l'ajuda o subvenció podrà donar lloc a la revocació de les subvencions i a la devolució amb els corresponents interessos de demora de les quanties atorgades.
  
Article 10. Abonament de la subvenció
  
El pagament de les aportacions de la Generalitat Valenciana a les cooperatives de transport es realitzarà de conformitat amb el que establix la Llei de Pressupostos de la Generalitat Valenciana per a 2005. Per a efectuar el pagament les cooperatives hauran de presentar la documentació següent:
  
a) Presentació de les ofertes de distints proveïdors a què s'han dirigit per a la compra dels equips i seran, com a mínim, de 3, o bé certificat del secretari de la cooperativa en què s'indique que la compra s'ha efectuat amb anterioritat i especificarà esta a la data de la publicació d'esta orde.
  
b) Original o fotocòpia compulsada de les factures del material informàtic adquirit expedides per l'empresa proveïdora. Les factures hauran de presentar-se en forma reglamentària i datades en 2005, amb data màxima de 15 de setembre de 2005, en les quals apareixerà el preu desglossat i l'import total de la compra, expedida per l'empresa proveïdora. Si no es fa així, l'adjudicatari perdrà el dret a percebre l'ajuda.
  
c) Certificat del secretari de la cooperativa en què es faça constar que l'equipament informàtic adquirit correspon al que apareix en les factures i que ha sigut entregat i instal·lat correctament, i s'ha destinat a l'ús previst. Si no es fa així, l'adjudicatari perdrà el dret a percebre l'ajuda.
  
El pagament de la subvenció es realitzarà d'una sola vegada quan es presenten els justificants corresponents.
  
De conformitat amb el que disposen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificat per la Llei 4/1999, de 13 de gener, de modificació de la citada llei, i els articles 10, 14 i 46 de la Llei 29/1998, de13 de juliol, Reguladora de la Jurisdicció Contenciosa Administrativa, el present acte que posa fi a la via administrativa i, podrà ser recorregut potestativament en reposició davant del conseller d'Infraestructures i Transport, en el termini d'un mes, o bé es podrà plantejar directament el recurs contenciosadministratiu davant del Tribunal Superior de Justícia de la Comunitat Valenciana en el termini de dos mesos, comptadors, estos dos, des de l'endemà de la seua publicació.
  
València, 8 de juny de 2005
  
El conseller d'Infraestructures i Transport,